**Τι είναι τα anime;**

Ο όρος anime χρησιμοποιείται από τον δυτικό κόσμο για να χαρακτηρίσει τα Ιαπωνικά κινούμενα σχέδια. Στα Ιαπωνικά γράφεται με τους τρεις χαρακτήρες κατακάνα: «α», «νι», «με» (アニメ) και προφέρεται όπως διαβάζεται, αν και συνήθως σε διάφορες χώρες το προσφέρουν ανάλογα με τους κανόνες ή τις συνήθειες προφοράς τους. Η λέξη αποτελεί συντόμευση της αγγλικής λέξης animation, η οποία στα Ιαπωνικά προφέρεται άνιμεσον (アニメーション) με παχύ «σ». Όπως και οι περισσότερες αγγλικές λέξεις που έχουν προστεθεί στην Ιαπωνική  γλώσσα, έτσι και το animation συχνά «κόβεται» στην πιο σύντομη μορφή anime. Στην Ιαπωνία ως anime /animation χαρακτηρίζονται όλα τα κινούμενα σχέδια ανεξάρτητα από την χώρα προέλευσής τους, αντίθετα εκτός Ιαπωνίας έχει καθιερωθεί να χαρακτηρίζονται ως anime μόνο τα Ιαπωνικά κινούμενα σχέδια.

Τα anime έχουν αρκετές διαφορές και κάποια συγκεκριμένα χαρακτηριστικά που τα κάνουν να ξεχωρίζουν από τα υπόλοιπα κινούμενα σχέδια. Η μεγαλύτερη διαφορά είναι πως αντίθετα με αυτό που πιστεύεται στην δύση, πως τα κινούμενα σχέδια είναι κάτι μόνο για παιδιά, στα anime αυτό δεν ισχύει. Υπάρχουν φυσικά anime για παιδιά αλλά δεν περιορίζεται το είδος μόνο σε αυτό. Υπάρχουν anime με πολύ πλούσια θεματολογία για όλες τις ηλικίες και ομάδες ανθρώπων. Anime για αγόρια «少年» (shounen) (σ’όνεν), Anime για κορίτσια «少女» (shoujo)(σ’ότζο), για μικρές ηλικίες ως και αποκλειστικά για ενήλικους «成年» (seinen) (σέινεν)

Τα anime έχουν κάποια χαρακτηριστικά τα οποία τα κάνουν να ξεχωρίζουν από τα αλλά κινούμενα σχέδια. Μερικά από τα πιο σημαντικά χαρακτηριστικά τους είναι: Μεγάλα / εκφραστικά μάτια. Τα μάτια των ηρώων σε ένα anime είναι τις περισσότερες φορές (όχι πάντα όμως) αρκετά μεγάλα και με πολύ μεγάλη λεπτομέρεια. (ένας από τους λόγους που πολλά "δυτικά" κινούμενα σχέδια αποτυγχάνουν στην Ιαπωνία είναι τα μη εκφραστικά / ψυχρά μάτια των χαρακτήρων τους). Κατά κύριο κανόνα τα μάτια δίνουν συναισθήματα σε ένα χαρακτήρα. Το μέγεθος και η μεγάλη λεπτομέρεια εκφράζουν (με μεγάλη ευκολία) φόβο, χαρά, λύπη, αγανάκτηση, κακία, ευχαρίστηση και πολλά άλλα συναισθήματα. Σε αντίθεση με τα μάτια η μύτη και το στόμα δεν έχουν μεγάλη λεπτομέρεια και τις περισσότερες φορές σχεδιάζονται με μία γραμμή. Εκτός από τα μάτια μεγάλη λεπτομέρεια δίνεται στα ρούχα και τα μαλλιά των ηρώων ενός anime. Ο συνδυασμός λεπτών και εντόνων γραμμών καθώς επίσης και των σκιάσεων δίνουν μια ξεχωριστή αληθοφάνεια. Ένα επιπλέον χαρακτηριστικό των μαλλιών στα anime είναι ότι μπορούν να έχουν ασυνήθιστα χρώματα για το "πραγματικό" κόσμο. Χρώματα όπως ροζ, πράσινο, μπλε κ.α. Εκτός όμως από τα χαρακτηριστικά των ηρώων τα anime έχουν προσεγμένη λεπτομέρεια γενικά και σε όλα τα σχέδια. Τοποθεσίες, κτίρια, αυτοκίνητα και τα διάφορα άλλα αντικείμενα σε ένα anime είναι σχεδιασμένα με πολύ λεπτομέρεια, κάνοντας τα πολύ αληθοφανή.

Δεν θα μπορούσε να παραληφτεί όμως το πιο σημαντικό χαρακτηριστικό των anime σε σχέση με τα άλλα κινούμενα σχέδια. Τα anime δεν απευθύνονται μόνο σε παιδιά. Η μεγάλη ποικιλία των θεμάτων σε συνδυασμό με την προσεγμένη λεπτομέρεια των σχεδίων κάνουν τα anime να μην έχουν να ζηλέψουν τίποτε από τις μεγάλες χολιγουντιανές παραγωγές της Αμερικής. Υπάρχουν μάλιστα και περιπτώσεις που φαίνεται ότι η δύση έχει δανειστεί μερικές ιδέες από anime.

Οι ήρωες στα anime δεν μοιάζουν επίσης τόσο πολύ με αυτούς που μας έχει συνηθίσει η Δύση, ή μάλλον καλύτερα η Αμερική. Δεν είναι ακραίες εκδόσεις των φύλων, με στενά κολλητά ρούχα που διαγράφουν το σώμα. Οι ήρωες είναι απλοί συνηθισμένοι άνθρωποι όπως εμείς. Οι οποίοι εργάζονται, πάνε σχολείο, ερωτεύονται, απογοητεύονται, ονειρεύονται όπως εμείς. Αυτοί οι συνηθισμένοι άνθρωποι όμως έχουν κάτι το ιδιαίτερο. Έχουν κάποια κρυφή μαγική δύναμη, ή γνωρίζουν κάποιο μαγικό πλάσμα ή έχουν πρόσβαση σε έναν άλλο κόσμο. Οι κακοί δεν είναι απόλυτοι, και οι καλοί δεν κάνουν μόνο καλό. Οι ήρωες πεθαίνουν, ή εξαφανίζονται και ξεχνιούνται. Αυτά τα λίγα και άλλα πολλά κάνουν τα anime να ξεχωρίζουν.